Document ID: 32013R0125

A BIZOTTSÁG 125/2013/EU VÉGREHAJTÁSI RENDELETE
(2013. február 13.)
a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról szóló 1235/2008/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendeletre (1) és különösen annak 33. cikke (2) és (3) bekezdésére, valamint 38. cikke c) és d) pontjára,
mivel:
(1)
A 834/2007/EK rendelet 33. cikkének (2) bekezdésével összhangban elismert harmadik országok, valamint az említett rendelet 33. cikkének (3) bekezdésével összhangban elismert ellenőrző hatóságok és ellenőrző szervek felügyeletének hatékonyabbá tétele érdekében indokolt fokozni a szóban forgó elismert harmadik országokkal való együttműködést. Ezért lehetőséget kell biztosítani a megfigyelők helyszíni vizsgálatokban való részvétele révén megvalósuló tapasztalatcserére.
(2)
Az egyenértékűségi rendszer végrehajtása során nyert tapasztalatok alapján szükség van annak egyértelművé tételére, hogy a 834/2007/EK rendelet 33. cikkének (3) bekezdésével összhangban elismert ellenőrző hatósággal vagy ellenőrző szervvel rendelkező harmadik országokból behozott feldolgozott mezőgazdasági termékek és azok valamennyi összetevője az egyenértékűség tekintetében az uniós jogszabályoknak megfelelően elismert ellenőrző rendszer hatálya alá tartozik.
(3)
A tapasztalatok azt mutatják, hogy nehézségek merülhetnek fel a termék ökológiai minősítését befolyásoló szabálytalanságok vagy jogsértések következményeinek értékelése terén. A további nehézségek kiküszöbölése, valamint a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról szóló, 2008. december 8-i 1235/2008/EK bizottsági rendelet (2) és az ökológiai termelés, a címkézés és az ellenőrzés tekintetében az ökológiai termelésről és az ökológiai termékek címkézéséről szóló 834/2007/EK rendelet részletes végrehajtási szabályainak megállapításáról szóló, 2008. szeptember 5-i 889/2008/EK bizottsági rendelet (3) közötti kapcsolat egyértelművé tétele érdekében ismételten fel kell hívni a figyelmet a tagállami ellenőrző hatóságoknak és ellenőrző szerveknek a 834/2007/EK rendelet 33. cikkének (2) bekezdésével összhangban elismert harmadik országokból vagy az ugyanazon rendelet 33. cikkének (3) bekezdésével összhangban elismert ellenőrző hatósággal vagy ellenőrző szervvel rendelkező harmadik országokból behozott, a követelményeknek meg nem felelő termékek ellenőrzésével kapcsolatos feladataira. Ezenkívül pontosítani kell a Bizottság, a tagállamok és az elismert harmadik országok illetékes hatósága, illetve az elismert ellenőrző hatóságok vagy ellenőrző szervek között a szabálytalanságokról folytatott információcserére vonatkozó előírásokat.
(4)
A behozott ökológiai termékek ellenőrzésének hatékonyabbá tétele érdekében célszerű előírni, hogy a tagállamok minden egyes, az 1235/2008/EK rendelet 19. cikkének megfelelően kiadott behozatali engedélyről a kiadás időpontjától számított 15 napon belül tájékoztassák a többi tagállamot és a Bizottságot.
(5)
Az 1235/2008/EK rendelet III. melléklete tartalmazza azon harmadik országok jegyzékét, amelyek a mezőgazdasági termékek ökológiai termelése tekintetében a 834/2007/EK rendeletben meghatározott termelési rendszerekkel és ellenőrzési intézkedésekkel egyenértékűnek elismert termelési rendszereket és ellenőrzési intézkedéseket alkalmaznak. A Bizottsághoz az említett melléklet legutóbbi módosítása óta egyes harmadik országoktól beérkezett új információk alapján a jegyzékben végre kell hajtani a megfelelő módosításokat.
(6)
India esetében az egyenértékűség azoknak a feldolgozatlan növényi termékeknek és feldolgozott, élelmiszerként való felhasználásra szánt mezőgazdasági termékeknek a tekintetében került elismerésre, amelyeket Indiában termesztettek. Az indiai illetékes hatóság azonban a feldolgozott termékekre vonatkozóan olyan, újonnan elfogadott iránymutatásokról tájékoztatta a Bizottságot, amelyek nem egyeztethetők össze azokkal a feltételekkel, amelyek alapján az Európai Unió Indiát egyenértékű országként elismerte. Az említett tájékoztatás nyomán az Indiára vonatkozó adatokat módosítani szükséges, oly módon, hogy törölni kell a feldolgozott, élelmiszerként való felhasználásra szánt termékekre való hivatkozást.
(7)
Japán esetében az egyenértékűség azoknak a feldolgozatlan növényi termékeknek és a feldolgozott, élelmiszerként való felhasználásra szánt mezőgazdasági termékek azon összetevőinek a tekintetében került elismerésre, amelyeket Japánban termesztettek. Japán kérelmezte, hogy a Bizottság azoknak a feldolgozott, élelmiszerként való felhasználásra szánt mezőgazdasági termékeknek az egyenértékűségét is ismerje el, amelyek a Japán által egyenértékűnek elismert országokból importált összetevők felhasználásával készültek. Az információk vizsgálata és a japán hatóságokkal folytatott megbeszélések arra a megállapításra vezettek, hogy az említett országban a szóban forgó importált összetevők felhasználásával készült, feldolgozott, élelmiszerként való felhasználásra szánt termékek előállítására és ellenőrzésére alkalmazott szabályok egyenértékűek a 834/2007/EK rendeletben előírtakkal. Következésképpen Japán esetében az egyenértékűség elismerését indokolt kiterjeszteni azokra a feldolgozott, élelmiszerként való felhasználásra szánt termékekre is, amelyek Japán által egyenértékűnek elismert országokból importált összetevők felhasználásával készültek.
(8)
Az 1235/2008/EK rendelet IV. melléklete megállapítja azon illetékes ellenőrző szervek és ellenőrző hatóságok jegyzékét, amelyek az egyenértékűség tekintetében harmadik országokban ellenőrzéseket végezhetnek és tanúsítványokat állíthatnak ki. A Bizottsághoz az említett mellékletben szereplő ellenőrző szervektől és ellenőrző hatóságoktól beérkezett új információk alapján a jegyzékben végre kell hajtani a megfelelő módosításokat.
(9)
A Bizottság megvizsgálta az 1235/2008/EK rendelet IV. mellékletében szereplő jegyzékbe való felvétel iránt 2012. október 31-ig benyújtott kérelmeket. Azokat az ellenőrző szerveket és ellenőrző hatóságokat, amelyek tekintetében a beérkezett információk összességének vizsgálata azzal a megállapítással zárult, hogy az adott szerv vagy hatóság megfelel az idevágó követelményeknek, indokolt felvenni a szóban forgó jegyzékbe.
(10)
Az 1235/2008/EK rendeletet ezért ennek megfelelően módosítani kell.
(11)
Annak érdekében, hogy az elismert harmadik országok, valamint az elismert ellenőrző szervek és ellenőrző hatóságok jegyzékeinek tekintetében az alkalmazásra való átállás zökkenőmentes legyen, indokolt úgy rendelkezni, hogy az 1235/2008/EK rendelet III. és IV. mellékletének módosításai egy későbbi időponttól legyenek alkalmazandóak.
(12)
Az e rendeletben előírt intézkedések összhangban vannak az ökológiai termeléssel foglalkozó szabályozási bizottság véleményével,
ELFOGADTA EZT A RENDELETET:
1. cikk
Az 1235/2008/EK rendelet a következőképpen módosul:
1.
A 8. cikk (3) bekezdése a következő második albekezdéssel egészül ki:
„A Bizottság a 834/2007/EK rendelet 33. cikkének (2) bekezdésével összhangban elismert egyéb harmadik országokból is hívhat meg szakértőket a helyszíni vizsgálaton megfigyelőként való részvételre.”
2.
A 13. cikk (4) bekezdésének első albekezdése a következő c) ponttal egészül ki:
„c)
miután a 834/2007/EK rendelet 33. cikkének (3) bekezdésével összhangban elismert ellenőrző szerv vonatkozásában meggyőződött róla, hogy a tanúsítvány tárgyát képező termékeket és - feldolgozott, élelmiszerként vagy takarmányként való felhasználásra szánt mezőgazdasági termékek esetében - azok valamennyi ökológiai összetevőjét tanúsította valamely, az említett rendelet 33. cikkének (2) bekezdésével összhangban elismert harmadik ország ellenőrző hatósága vagy ellenőrző szerve, illetve valamely, ugyanazon rendelet 33. cikkének (3) bekezdésével összhangban elismert ellenőrző hatóság vagy ellenőrző szerv, illetve hogy az érintett termékeket (és adott esetben azok összetevőit) az Unió területén, az említett rendeletnek megfelelően termelték és tanúsították. A hatóság vagy szerv a Bizottságnak vagy valamely tagállam illetékes hatóságának a kérésére haladéktalanul rendelkezésre bocsátja az ökológiai termelési lánc részét képező valamennyi szereplő, valamint az e szereplők tevékenységeit felügyelő illetékes hatóságok vagy ellenőrző szervek jegyzékét.”
3.
A 15. cikk a következőképpen módosul:
a)
a (2) bekezdés első albekezdésének helyébe a következő szöveg lép:
„A 834/2007/EK rendelet 30. cikkének megfelelően végrehajtandó intézkedések, illetve fellépések sérelme nélkül, amennyiben jogsértés vagy szabálytalanság gyanúja merül fel a 834/2007/EK rendelet 33. cikkének (2) bekezdésével összhangban elismert harmadik országokból behozott ökológiai termékeknek vagy az említett rendelet 33. cikkének (3) bekezdésével összhangban elismert ellenőrző hatóságok vagy ellenőrző szervek által ellenőrzött importált ökológiai termékeknek az ugyanabban a rendeletben foglalt követelmények tekintetében való megfelelőségével kapcsolatban, az importőr a 889/2008/EK rendelet 91. cikkének (1) bekezdésével összhangban megtesz minden szükséges intézkedést.”
b)
a (3) bekezdés helyébe a következő szöveg lép:
„(3) A 834/2007/EK rendelet 30. cikkének megfelelően végrehajtandó intézkedések, illetve fellépések sérelme nélkül, amennyiben valamely tagállami vagy harmadik országbeli ellenőrző hatóság vagy ellenőrző szerv úgy ítéli meg, hogy alapos okkal feltételezi jogsértés vagy szabálytalanság elkövetését a 834/2007/EK rendelet 33. cikkének (2) bekezdésével összhangban elismert harmadik országokból behozott ökológiai termékeknek vagy az említett rendelet 33. cikkének (3) bekezdésével összhangban elismert ellenőrző hatóságok vagy ellenőrző szervek által ellenőrzött importált ökológiai termékeknek az ugyanabban a rendeletben foglalt követelmények tekintetében való megfelelőségével kapcsolatban, a 889/2009/EK rendelet 91. cikkének (2) bekezdésével összhangban megtesz minden szükséges intézkedést, és haladéktalanul értesíti az érintett tagállamok és a szóban forgó termékek ökológiai termelés útján történő előállításában részt vevő harmadik országok ellenőrző szerveit, ellenőrző hatóságait és illetékes hatóságait, valamint a Bizottságot.”
c)
a cikk a következő (4) bekezdéssel egészül ki:
„(4) Ha a Bizottság arról értesíti valamely, a 834/2007/EK rendelet 33. cikkének (2) bekezdésével összhangban elismert harmadik ország illetékes hatóságát vagy valamely, az említett rendelet 33. cikkének (3) bekezdésével összhangban elismert ellenőrző hatóságot vagy ellenőrző szervet, hogy tagállami bejelentés nyomán alapos okkal feltételezhető jogsértés vagy szabálytalanság elkövetése bizonyos ökológiai termékeknek az említett rendeletben vagy az e rendeletben foglalt követelmények tekintetében való megfelelőségével kapcsolatban, az értesített illetékes hatóság, illetve ellenőrző hatóság vagy ellenőrző szerv kivizsgálja a feltételezett szabálytalanság vagy jogsértés eredetét, majd a vizsgálat eredményeiről és a megtett intézkedésekről tájékoztatja a Bizottságot és azt a tagállamot, amelytől az eredeti bejelentés érkezett. Ezt a tájékoztatást az eredeti bizottsági értesítés megküldésének időpontjától számított 30 napon belül meg kell küldeni.
Az eredeti bejelentést küldő tagállam szükség esetén felkérheti a Bizottságot arra, hogy kérjen további információkat, amelyeket a Bizottságnak és az érintett tagállamnak kell eljuttatni. Az eredeti bejelentést küldő tagállam a válasz vagy a további információk kézhezvételét követően minden esetben szükség szerint bevezeti az új, illetve frissített adatokat a 889/2008/EK rendelet 94. cikkének (1) bekezdésében említett számítógépes rendszerbe.”
4.
A 19. cikk (2) bekezdésének helyébe a következő szöveg lép:
„(2) Az egyes tagállamok az e cikkel összhangban kiadott valamennyi engedélyről a kiadás időpontjától számított 15 napon belül tájékoztatják a többi tagállamot és a Bizottságot; a tájékoztatásnak magában kell foglalnia az érintett termelési szabványokra és ellenőrzési előírásokra vonatkozó információkat is.”
5.
A III. melléklet e rendelet I. mellékletének megfelelően módosul.
6.
A IV. melléklet e rendelet II. mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Az 1. cikk 5. és 6. pontjában foglalt rendelkezéseket azonban 2013. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. február 13-án.

Labels: 17
5
3
6
18